|  |  |  |  |
| --- | --- | --- | --- |
| **Ministarstvo financija** | **PRAVILA NPOO** | **Br. pravila** | **07** |
| **Prilog 12** **Indikatori prijevare – javna nabava i konzultantske usluge** | **Datum**  | **Travanj 2022.** |
| **Verzija** | **2.0** |
| **Pravilo donosi** | **Ministar MFIN-a** |

**INDIKATORI PRIJEVARE – POSTUPCI (JAVNE) NABAVE I KONZULTANTSKE USLUGE[[1]](#footnote-1)**

**PRIJEVARE U JAVNOJ NABAVI**

**Uobičajeni i ponavljani modeli prijevara i relevantni indikatori prijevare (upozorenja)**

Ovaj dodatak navodi neke od uobičajenih i ponavljanih modela prijevara uz opis modela i relevantnih indikatora prijevara u području ugovaranja i javne nabave.

**1. Korupcija – davanje i primanje mita (u skladu s pravilima kaznenog prava)**

Indikator: svaka korist koja je pružena ili primljena s namjerom pogodovanja (novac i druge vrijednosti kao primjerice darovi čija vrijednost prelazi propisana ograničenja, zajmovi koji se otplaćuju ili ne otplaćuju, uporaba kreditnih kartica, besplatno korištenje nekretnina ili pokretnina ili njihovo korištenje po cijenama ispod tržišnih, gotovinske isplate, plaćanje čekom ili bankovnim prijenosom lažnih naknada ili provizija, dogovoren postotak ugovorene cijene koji se plaća preko posrednika ili fiktivnog društva koju je osnovao primatelj ili putem skrivenog vlasničkog udjela u strukturi društva izvođača. Fiktivno trgovačko društvo ili trgovac pojedinac je formalno upisan u sudski ili drugi odgovarajući registar, ali zapravo ne posluje niti posjeduje imovinu. Nakon odabira ponude i/ili sklapanja ugovora, mito se može davati/primati u obliku provizije, što znači da izvođač plaća ili „vraća“ dogovoreni postotak za svako plaćanje računa koji zaprimi. Bez obzira na način na koji se mito daje/prima, cijene su obično uvećane ili je kvaliteta robe i usluga umanjena. Plaćanja koja predstavljaju korupciju olakšavaju mnoge druge vrste prijevare, kao što su lažno izdavanje računa ili neispunjavanje specifikacija ugovora.

Utjecaj u svrhu korupcije u području ugovaranja i nabave često se očituje kroz nepravilan postupak odabira, neopravdano visoke cijene, prihvaćanje niske kvalitete i kašnjenje ili izostanak isporuke/izvršenja.

Ostali indikatori:

* prisan odnos između ovlaštenih predstavnika naručitelja/ovlaštenih predstavnika naručitelja u postupku nabave/članova stručnog povjerenstva (u nastavku teksta: Ovlašteni predstavnici) zaduženih za odobravanje i provedbu postupka nabave i gospodarskih subjekata koji su ponuditelji u postupku nabave;
* neobjašnjivo ili naglo povećanje imovine Ovlaštenih predstavnika zaduženih za provedbu postupka nabave;
* Ovlašteni predstavnik zadužen za provedbu postupka nabave bavi se neprijavljenim drugim zanimanjem;
* gospodarski subjekt je na među ostalim gospodarskim subjektima poznat ili na glasu kao potencijalni davatelj mita;
* neopravdane izmjene ugovora osobito bitnih elemenata ugovora kao što su, ali nije ograničeno na, cijena, predmet ugovora, rok završetka, uvjete plaćanja i korištene materijale i slično;
* Ovlašteni predstavnik zadužen za provedbu postupka nabave odbija promaknuće na položaj koji nije vezan uz nabavu;
* Ovlašteni predstavnik zadužen za odobrenje ili provedbu postupka nabave ne podnosi ili ne ispunjava izjavu o nepostojanju sukobu interesa.

**2. Neotkriveni sukob interesa**

Sukob interesa može nastati kada Ovlašteni predstavnik naručitelja ima neotkriveni financijski interes vezan uz ugovor o nabavi te izvršitelja ugovora. Primjerice, može biti riječ o tome da je osoba u strukturi vlasništva trgovačkog društva koje izvršava ugovor o nabavi, osnovao fiktivno društvo preko koje kupuje robu po uvećanim cijenama ili ima skriven interes u prodaji ili najmu nekretnina.

Indikatori:

* neobjašnjivo ili neuobičajeno davanje prednosti (favoriziranje) određenog gospodarskog subjekta ;
* nepravilna primjena uvjeta sposobnosti/kriterija odabira/tehničkih specifikacija te povreda načela jednakog tretmana i načela nediskriminacije traženjem pojašnjenja samo od tog ponuditelja (tijekom postupka pregleda i ocjene ponuda);
* određivanje nedovoljno preciznih uvjeta sposobnosti/kriterija odabira/tehničkih specifikacija u obavijesti o nadmetanju/pozivu na nadmetanje/dokumentaciji o nabavi te nejednako postupanje traženjem pojašnjenja samo od jednog ponuditelja (tijekom postupka pregleda i ocjene ponuda);
* izmjene i dopune ugovor o nabavi nakon sklapanja istog u korist izvođača/izvršitelja/isporučitelja (uključujući izmjene ponude nakon sklapanja ugovora, promjene u strukturi stručnog tima/ podugovarača bez udovoljavanja uvjetima i zahtjevima iz dokumentacije o nabavi) što može ukazivati na pogodovanje i/ili sukob interesa;
* kontinuirano prihvaćanje isporučevina visoke cijene, a niske kvalitete i sl.;
* nepodnošenje ili ne ispunjavanje izjave o nepostojanju sukoba interesa;
* odbijanje promaknuća na položaj koji nije vezan uz poslove nabave .

**3. Manipuliranje ponudama**

Ponuditelji u određenom zemljopisnom području, regiji ili industriji mogu surađivati kako bi izbacili konkurenciju iz natjecanja i povisili cijene kroz razne modele manipuliranja ponudama.

***Komplementarne ponude***

* komplementarne ponude, također poznate kao ponude „iz sjene“, trebaju samo izgledati kao prave ponude, ali ne i biti prihvaćene od strane naručitelja;
* ponuditelji koji surađuju predaju ponude po višim cijenama ili ponude koje ne ispunjavaju uvjete iz dokumentacije o nabavi kako bi omogućili odabir „favoriziranog“ ponuditelja po višoj cijeni. Odabrani ponuditelj dijeli postotak dobiti s ponuditeljima koji nisu odabrani, angažira ih kao podizvođače ili im omogućuje sklapanje drugih ugovora po visokim cijenama. Komplementarne ponude povezuju se i s fiktivnim ili povezanim gospodarskim subjektima.

***Onemogućavanje ponuda***

Kako bi se spriječilo otkrivanje namjernog povećanja cijena, moguće je potplaćivanje subjekata koji nisu uključeni u komplementarne ponude, u svrhu odvraćanja od nadmetanja ili pak korištenje drugih sredstava kako bi ih se obeshrabrilo u sudjelovanju u nadmetanju (što se može odnositi i na podizvođače).

***Naizmjenično pobjeđivanje***

Odnosi se na podnošenje komplementarnih ponuda ili odustaje od nadmetanja kako bi se omogućilo da svaki od ponuditelja naizmjenično (rotirajuće) bude odabran u postupku.

Rotacija se može temeljiti na zemljopisnom području, npr. jedan izvođač cestovnih radova dobiva sve poslove u jednoj regiji, drugi u sljedećoj ili prema vrsti posla, vremenu, itd.

***Tržišna podjela***

Gospodarski subjekti koji surađuju mogu podijeliti tržište ili linije proizvoda i dogovoriti se da se ne nadmeću na području koje pripada drugom gospodarskom subjektu ili da se nadmeću manipuliranjem ponudama, kao npr. podnošenjem isključivo komplementarnih ponuda. Ponekad i Ovlašteni predstavnici mogu biti uključeni u modele manipuliranja ponudama - ponekad s financijskim interesom u „konkurentnom" poduzeću - i dobiti udio u dobiti na temelju ugovorenih previsokih cijena.

 Indikatori:

* odabrana ponuda je previsoka u odnosu na procijenjene troškove, objavljene cjenike, slične radove ili usluge ili industrijske prosjeke i tržišne cijene;
* stalne visoke cijene svih ponuditelja ;
* pad cijena ponuda kada novi gospodarski subjekt ulazi u nadmetanje;
* rotacija ponuditelja koji su odabrani u postupku nabave prema regiji, poslu, vrsti radova;
* ponuditelji koji nisu odabrani u postupku nabave zapošljavaju se kao podizvođači
* postoji neuobičajen sastav ponuda (npr. ponude su podijeljene na jednake postotke, vrijednost odabrane ponude nešto je iznad granice prihvatljivih cijena, točno se uklapa u procijenjenu vrijednost nabave, ponuđena cijena je previsoka, preblizu procijenjenoj vrijednosti ili previše odstupa od iste, sadrži okrugle brojeve, nepotpuna je, itd.);
* očigledne veze između ponuditelja, npr. zajedničke adrese, osoblje, telefonski brojevi, itd.;
* ako naručitelj traži ispravak računske pogreške, a svi ponuđači osim ponuditelja čija je ponuda odabrana, odbijaju ispravak računske pogreške;
* ponuditelj u svoju ponudu uključuje podizvođače koji se nadmeću kao samostalni ponuditelji ili članovi zajednice ponuditelja u postupku predmetne nabave;
* natjecatelj koji se kvalificirao u drugi stupanj postupka, iako pozvan na dostavu ponuda, istu ne dostavlja nego postaje podizvođač odabranom ponuditelju (u ograničenom postupku, natjecateljskom postupku uz pregovore, natjecateljskom dijalogu, partnerstvu za inovacije) ili ponuditelj čije je ponuda odabrana kao ekonomski najpovoljnija ponuda odustane od svoje ponude i postane podizvođač ponuditelja koji je sljedeći rangiran (u otvorenom postupku javne nabave);
* u postupku nadmetanja sudjeluju uvijek isti gospodarski subjekti;
* ponuditelji čije ponude nisu odabrane u postupku nadmetanja nisu registrirani u sudskom ili drugom odgovarajućem registru te se podaci o njima ne mogu naći pretragom internetskih tražilica , tj. radi se o fiktivnim gospodarskim subjektima;
* komunikacija ili druge naznake da gospodarski subjekti/ponuditelji razmjenjuju informacije o cijenama, „dijele područja“ ili na drugi način sklapaju neformalne sporazume.

**4. Neuravnotežene ponude**

Posljedica su odavanja povlaštenih informacija koje nisu dostupne svim ponuditeljima, a koje omogućuju konkurentniju cijenu (nižu cijenu od drugih ponuditelja). Neuravnotežene ponude jedna su od najučinkovitijih modela dogovorenog nadmetanja jer manipulacija nije toliko očita kao u drugim popularnim modelima, poput neopravdane izravne dodjele.

Indikatori:

* odabrana ponuda ima za određene aktivnosti neuobičajeno niske cijene, što predstavlja rizik povećanja ugovorne cijene nakon dodjele ugovora, kao i rizik od odustajanja od određenih aktivnosti utvrđenih ugovorom;
* odabrana ponuda ima za određene aktivnosti neuobičajeno niske cijene što može ukazivati da je ponuditelj mogao imati povlaštene informacije koje nisu bile dostupne drugim ponuditeljima, npr. da se jedna ili više stavki iz dokumentacije o nabavi neće koristiti/izvršavati ili će se koristiti u znatno manjem omjeru nego što je navedeno u dokumentaciji o nabavi. Takva informacija omogućuje tom ponuditelju da dostavi nižu cijenu od ostalih ponuđača, navodeći vrlo nisku cijenu na stavci koja će se izmijeniti u provedbi ugovora;
* ponuda odabranog ponuditelja ima nešto nižu cijenu od sljedeće ponude (mogućnost dostave podataka koji se odnose na druge ponude odabranom ponuditelju);
* nakon sklapanja ugovora stavke ili vrijednost stavki troškovnika se mijenjaju u korist odabranog ponuditelja;
* stavke troškovnika sklopljenog ugovora se razlikuju od stavki troškovnika odabrane ponude prije sklapanja ugovora;
* postoji očita veza između ponuditelja i Ovlaštenih predstavnika koji su bili uključeni u postupak nabave.

**5. Dogovorene specifikacije**

Dokumentacija o nabavi može sadržavati uvjete sposobnosti/kriterije odabira ekonomski najpovoljnije ponude/tehničke specifikacije koje su određene na način tako da iste može zadovoljiti samo određeni gospodarski subjekt. Navedeno je osobito česta pojava u ugovorima vezanim uz informacijske tehnologije (IT) i drugim ugovorima u području tehničkih znanosti.

Specifično određene uvjete sposobnosti/kriterije odabira ekonomski najpovoljnije ponude/tehničke specifikacije mogu se koristiti kako bi se isključili drugi kvalificirani gospodarski subjekti te općenito izbjegla konkurencija.

Uzorak u takvom postupanju koje „favorizira“ određenog gospodarskog subjekta ukazuje na korupciju.

Indikatori:

* definiranje restriktivnih uvjeta sposobnosti ili uvjeta sposobnosti koji nisu povezani s predmetom nabave, restriktivne tehničke specifikacije te samo jedna zaprimljena ponuda;
* definiranje restriktivnih uvjeta sposobnosti ili uvjeta sposobnosti koji nisu povezani s predmetom nabave, restriktivne tehničke specifikacije te samo jedna ponuda ocjenjivana;
* izmjene poziva na nadmetanje/obavijesti o nadmetanju /dokumentacije o nabavi kroz objavu odgovora na pitanja zainteresiranih gospodarskih subjekata, a ne kroz izmjene obavijesti o nadmetanju/poziva na nadmetanje/dokumentacije o nabavi te ocjenjivanje samo jedne ponude u postupku ocjenjivanja ekonomski najpovoljnije ponude;
* izmjene poziva na nadmetanje/obavijesti o nadmetanju /dokumentacije o nabavi kroz objavu odgovora na pitanja zainteresiranih gospodarskih subjekata, a ne kroz izmjene poziva na nadmetanje/dokumentacije o nabavi + sudjelovanje samo jednog ponuditelja u postupku ocjenjivanja;
* samo jedan ili manji broj ponuditelja sudjeluju u postupku nabave (udovoljavaju uvjetima i zahtjevima iz dokumentacije o nabavi;
* žalbe ostalih ponuditelja ili zainteresiranih gospodarskih subjekata;
* specifikacije su znatno uže ili šire određene već u ranijim postupcima s istim/sličnim predmetima nabave
* neobične ili nerazumne tehničke specifikacije;
* velik broj sklopljenih ugovora s istim ponuditeljem;
* naručitelj određuje pojedinu stavku upućujući na određenu marku ili izvor umjesto opisa predmeta nabave bez korištenja izraza „ili jednakovrijedno“, odnosno naručitelj ne koristi mogućnost opisa tehničkih specifikacija koje omogućuju jednak pristup postupku nabave zainteresiranim gospodarskim subjektima;
* nakon sklapanja ugovora, došlo je do većih promjena u količini i vrsti radova/robe ili usluga;
* postoji očita veza između ponuditelja i Ovlaštenih predstavnika koji su bili uključeni u postupak nabave.

**6. Odavanje informacija o ponudama**

Riječ je o davanju povjerljivih informacija kako bi se omogućilo „favoriziranom“ ponuditelju formulirati tehnički ili financijski dijelova ponude, odavanjem detalja iz ostalih ponuda.

Indikatori:

* ponuda koja je odabrana kao ekonomski najpovoljnija ponuda nešto je niža od sljedeće rangirane ponude;
* postoji sumnja da su neke ponude otvorene prije isteka roka za dostavu ponuda (ukoliko postoji vremenski jaz između isteka roka za dostavu ponuda i otvaranja ponuda);
* prihvaćanje zakašnjelih ponuda;
* zakašnjeli ponuditelj je ujedno i ponuditelj čija je ponuda odabrana;
* postupku javne nabave prethodio je drugi postupak javne nabave koji je poništen bez opravdanog razloga;
* ponuditelj koji je izabran u postupku nabave komunicira privatno/neformalno s Ovlaštenim predstavnicima tijekom roka za dostavu ponuda;
* žalbe drugih ponuditelja/gospodarskih subjekata.

**7. Manipulacija ponudama**

Riječ je o manipuliranju pristiglim ponudama (mijenjanje ponuda, „gubitak“ ponuda, odbijanje ponuda zbog navodnih grešaka u tehničkim specifikacijama, ispunjavanju troškovnika, neispunjavanju drugih zahtjeva iz dokumentacije o nabavi, itd.).

Indikatori:

* žalbe drugih ponuditelja/gospodarskih subjekata;
* neprikladni postupci nabave;
* izmjene i dopune Ugovor o nabavi nakon sklapanja istog u korist izvođača/izvršitelja/isporučitelja (uključujući izmjene ponude nakon sklapanja ugovora, promjene u strukturi stručnog tima/ podugovarača bez udovoljavanja uvjetima i zahtjevima iz dokumentacije o nabavi) što može ukazivati na pogodovanje i/ili sukob interesa;
* ponude odbijene zbog formalnih pogrešaka;
* ponuditelj kod kojeg ne postoje razlozi isključenja, isključen je iz postupka nabave bez valjanog i utemeljenog obrazloženja.

**8. Neopravdane „izravne“ dodjele ugovora**

Ovaj model često je posljedica korupcije, posebice ako se uzorak ponavlja.

Može se raditi o podijeli predmeta nabave bi se izbjegla primjena odgovarajućeg postupka, a time i konkurentskog nadmetanja, manipulaciji podatcima o opravdanosti primijenjenog postupka nabave, izradi vrlo uskih uvjeta sposobnosti/kriterija odabira/tehničkih specifikacija, produljenje prethodno sklopljenih ugovora o nabavi suprotno zakonskim odredbama, umjesto pokretanja novog postupka nabave, poziv na dostavu ponuda samo jednom gospodarskom subjektu.

**9. Kombiniranje ugovora**

Izvođač s više sličnih radnih naloga može naplatiti iste troškove, naknade ili izdatke za nekoliko naloga.

**10. Naplaćivanje troškova**

Riječ je o naplaćivanju troškova koji nisu dopušteni ili razumni ili koji se ne mogu povezati s ugovorom. Posebice se to odnosi na troškove rada (radnih sati) manipuliranjem podataka o radnom vremenu, mijenjanjem podataka radnog vremena, prateće dokumentacije ili zahtijevanjem naknade uvećanih troškova rada bez popratne dokumentacije.

Indikatori:

* prekomjerni ili neuobičajeni troškovi rada;
* troškovi rada nisu u skladu s izvršavanjem ugovora;
* očigledne promjene kartica radnog vremena;
* kartice radnog vremena nije moguće pronaći;
* naplaćeni isti materijalni troškovi za više od jednog ugovora;
* naplaćivanje neizravnih troškova kao izravnih troškova.

**11. Nepravilno određivanje cijena**

Nepravilno određivanje cijena povezuje se s nepotpunim i netočnim podatcima o troškovima i cijenama, što rezultira povećanjem ugovorene cijene.

Indikatori:

* izvođač odbija, odgađa ili nije u mogućnosti dostaviti popratnu dokumentaciju kojom opravdava troškove;
* izvođač dostavlja neprikladnu ili nepotpunu dokumentaciju;
* neažurirane informacije o cijenama ;
* očigledno visoke cijene u odnosu na slične ugovore, cjenike ili industrijske prosjeke (prosjeke u određenoj grani zanimanja (struke)).

**12. Neispunjavanje specifikacija ugovora**

Izvođači koji ne uspiju ispuniti specifikacije iz ugovora, a zatim svjesno lažno prikazuju da su ih uspjeli ispuniti, počinili su prijevaru. Primjeri takvih modela uključuju korištenje građevinskih materijala koji su ispod standarda, dijelova lošije kvalitete, propuste u postavljanju traženih temelja u cestovnim projektima, itd. Motiv je povećanje dobiti smanjivanjem troškova ili izbjegavanjem kazne za nepoštivanje rokova. Navedene radnje u pravilu se otkrivaju uz stručnu podršku neovisnih stručnjaka.

Indikatori:

* stvarno stanje ne odgovara ugovorenim zahtjevima i specifikacijama;
* neodgovarajući nadzor;
* niska kvaliteta, slaba uspješnost i velik broj pritužbi.

**13. Lažni, previsoki ili dvostruki računi**

Indikatori:

* roba ili usluge za koju su ispostavljeni računi ne mogu se pronaći u zalihama ili opravdati;
* nema potvrde o primitku robe ili usluga za koju je ispostavljen račun;
* upitna vjerodostojnost ili izostanak narudžbenice za robu ili usluge za koju je ispostavljen račun;
* zapisnik ne upućuje na to da je posao odrađen ili da su troškovi nastali;
* cijene, količine, opisi stavki ili rokovi naznačeni u računima ne odgovaraju ugovornim stavkama, narudžbenicama, zapisniku o primitcima, zalihama ili zapisniku o korištenju;
* više faktura s istom količinom, brojem računa, datumom i sl.;
* veliki broj podugovora;
* novčane isplate;
* plaćanja *off shore* tvrtkama.

**14. Nepostojeći gospodarski subjekti**

Riječ je primjerice o plaćanju fiktivnom gospodarskom subjektu ili osnivanju tvrtke, koja ne posluje, samo u svrhu podnošenja komplementarnih ponuda.

Indikatori:

* gospodarski subjekt se ne može pronaći u sudskom ili drugom odgovarajućem registru, niti u jednom imeniku, na internetskim tražilicama, itd.;
* priložena je netočna/nepostojeća adresa ili telefonski broj (kontakt);
* koristi se *off-shore* tvrtka.

**15. Zamjena proizvoda**

Zamjena proizvoda odnosi se na zamjenu proizvoda navedenih u ugovoru proizvodima lošije kvalitete i to bez znanja naručitelja. Zamjena je posebno moguća kod ugovora koji zahtijevaju skupe visokokvalitetne materijale koje je moguće zamijeniti sličnim, znatno jeftinijim materijalima. Također, može biti riječ o posebno izrađenim uzorcima kako bi se prikrila prijevara.

Indikatori:

* neobično ili općenito pakiranje: pakiranje, boja ili dizajn razlikuje se od zadane norme;
* neusklađenost između očekivanog izgleda i stvarnog izgleda;
* identifikacijski brojevi proizvoda razlikuju se od objavljenih ili kataloških brojeva ili sustava numeriranja;
* iznadprosječan broj neuspjelih probnih ili operativnih ispitivanja, rane zamjene ili visoki troškovi održavanja ili popravka;
* potvrde usklađenosti potpisala nekvalificirana ili neovlaštena osoba;
* značajna razlika između procijenjenih i stvarnih troškova materijala;
* izvođač kasni s radovima, ali ih brzo sustiže;
* neobični ili izbrisani serijski brojevi, serijski brojevi nisu u skladu s proizvođačevim propisanim sustavom numeriranja;
* brojevi ili opisi stavki faktura ili zaliha ne odgovaraju uvjetima iz sklopljenog ugovora.

**PRIJEVARE VEZANE UZ TROŠKOVE RADNE SNAGE I KONZULTANTSKE USLUGE**

**Uobičajeni i ponavljani modeli prijevara i relevantni indikatori prijevare (upozorenja)**

1. **Nastali troškovi rada**

Potrebno je ispitati je li radno vrijeme zaposlenika pravilno naplaćeno za projekt na kojemu je zapravo radio.

Indikatori:

* iznenadne, značajne promjene u naplati koje nisu opravdane i obrazložene;
* nesrazmjeran postotak zaposlenika čija se plaća isplaćuje neizravno;
* velik broj zaposlenika koji su preraspodijeljeni s izravnog na neizravno plaćanje za rad ili obratno;
* isti zaposlenici stalno se preraspodjeljuju s izravnog na neizravno plaćanje za rad ili obratno;
* slabe unutarnje kontrole troškova rada, kao što je potpisivanje kartica radnog vremena zaposlenika unaprijed, potpisivanje kartica radnog vremena nadzornika, potpisivanje kartica radnog vremena olovkom ili na kraju razdoblja za isplatu.

**2. Neplaćeni prekovremeni rad**

Indikatori :

* od stručnog osoblja zahtijeva se da obavlja znatnu količinu neplaćenih prekovremenih sati na različitim projektima - na izravan i neizravan način;
* zaposleniku se plaćaju samo redovni sati odrađeni bilo koji dan tijekom duljeg razdoblja;
* obrazac upravljanja usmjeren na neplaćeni prekovremeni rad s isplatom bonusa zaposleniku na temelju prekovremenih radnih sat;
* prekoračenje ugovora/projekata na kojima je radio samo tijekom neplaćenih sati.

**3. Konzultantske/stručne usluge**

Opis modela (primjer):

Ugovorom nije određeno koje su usluge strane ugovora dužne pružiti, no određeno je koje će tvrtke obavljati usluge i satnice u kojima će obavljati te usluge. Životopisi pojedinaca nisu bili dostupni. Naknade su bile veće za nove tvrtke. Predstavnik tvrtke nije mogao objasniti veće naknade ili detalje o tome koje je usluge potrebno pružiti. Računi za pružene usluge bili su nejasni u opisu usluga. Trošak je bio u obliku paušalne isplate bez podjele na vrijeme provedeno na radu, satnicu, putne troškove i ostale troškove. Nijedno izvješće o putovanju ili drugi sažetci izvješća nisu bili dostupni. Nisu bile dostupne dodatne informacije o tim gospodarskim subjektima. Na računima je bio prikazan poštanski pretinac kao poštanska adresa i nije bilo popisa tih tvrtki u telefonskom imeniku.

Indikatori:

* izostanak formalno potpisanih sporazuma ili ugovora, međutim, velike svote plaćene su za „pružene usluge“ temeljem faktura s malo pojedinosti;
* formalni sporazumi ili ugovori postoje, ali su nejasni po pitanju usluga koje se trebaju pružiti, a nijedan drugi dokument, kao što su detaljne fakture, izvješća o putovanju ili elaborati, ne postoji kako bi se opravdali troškovi;
* plaćene usluge korištene su kako bi se nepropisno dobile, podijelile ili koristile povjerljive informacije ili podatci;
* plaćene usluge su pružene na način kojim se prekršio propis ili su rezultat sukoba interesa.

**4. Kategorije rada**

Indikatori:

* značajne razlike između predloženih i stvarnih jediničnih troškova ili količina, bez odgovarajućih promjena u opsegu rada ili zahtjevima posla;
* određeni pojedinci koji se navode kao „ključni zaposlenici/stručnjaci“ nisu dio ugovora;
* predloženi rad ne temelji se na postojećoj radnoj snazi, potrebna nova zapošljavanja, cijena rada novozaposlenih znatno niža nego što je ugovoreno;
* vještine zaposlenika/stručnjaka ne odgovaraju zahtjevima vještina koje su određene za njihovu kategoriju rada ili zahtjevima ugovora;
* radno vrijeme ne naplaćuje se u skladu s uvjetima ugovora ili s utvrđenim računovodstvenim politikama i postupcima gospodarskog subjekta/izvršitelja.
1. Dio iz: COCOF 09/0003/00-EN, Final version of 18/02/2009 COCOF 09/0003/00-EN - Information Note on Fraud Indicators for ERDF, ESF and CF. [↑](#footnote-ref-1)